Broj: 711-i-1606-p-276/18-08-8

Zagreb, 16. studenoga 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnice Sonje Čikotić, zastupnice u Hrvatskom saboru,** pokrenutom Odlukom Povjerenstva broj: 711-I-1450-P-276-17/18-06-16 od 25. listopada 2018.g., na 28. sjednici, održanoj 16. studenoga 2018.g., donosi sljedeću:

**ODLUKU**

1. **Primanjem naknade za obavljanje funkcije predsjednice Upravnog vijeća Javne ustanove „Park prirode Papuk“ u razdoblju od dvanaest mjeseci od dana prestanka obnašanja dužnosti zamjenice ministra regionalnog razvoja i fondova Europske unije, i to iznosa od 1.000,00 kn isplaćenog 27. ožujka 2017.g. te iznosa od 1.500,00 kn isplaćenog 28. kolovoza 2017.g., dužnosnica Sonja Čikotić, zastupnica u Hrvatskom saboru počinila je povredu članka 14. stavka 2. u vezi s člankom 20. stavkom 3. ZSSI-a**
2. **Za povredu ZSSI-a, opisanu pod točkom I. izreke ove Odluke, dužnosnici Sonji Čikotić izriče se sankcija u iznosu od 2.000,00 kn.**

Obrazloženje

Povjerenstvo je na 25. sjednici održanoj 25. listopada 2018.g. pokrenulo postupak za odlučivanje o sukobu interesa protiv dužnosnice Sonje Čikotić, zastupnice u Hrvatskom saboru, zbog moguće povrede članka 14. stavka 2. u vezi s člankom 20. stavkom 3. ZSSI-a, koja proizlazi iz primanja naknade za obavljanje funkcije predsjednice Upravnog vijeća Javne ustanove „Park prirode Papuk“, koja je proglašena ustanovom od posebnog državnog interesa, prije proteka roka od dvanaest mjeseci od dana prestanka obnašanja dužnosti zamjenice ministra regionalnog razvoja i fondova Europske unije, i to iznosa od 1.000,00 kn isplaćenog 27. ožujka 2017.g. te iznosa od 1.500,00 kn isplaćenog 28. kolovoza 2017.g.

Na odluku o pokretanju postupka dužnosnica Sonja Čikotić dostavila je pisano očitovanje u zakonom propisanom roku. U očitovanju dužnosnica u bitnome navodi kako je nesporno da je obnašala funkciju članice Upravnog vijeća Javne ustanove „Park prirode Papuk“, međutim nadležne službe nisu je upozorile na moguće kršenje pozitivnih pravnih propisa. Dužnosnica nadalje pojašnjava da je na navedenu poziciju imenovana na temelju stručnih kompetencija s obzirom da je po struci diplomirana pravnica te ima dugogodišnje iskustvo u korištenju sredstava Europske unije, a ujedno je obnašala visoke dužnosti upravo u području upravljanja europskim strukturnim investicijskim fondovima. Dužnosnica u očitovanju nadalje ističe da je projekt Geo priče UNESCO geoparka KK.06.1.2.01. jedan od najznačajnijih projekata čiji nositelj je Javna ustanova „Park prirode Papuk“, a projektni partner je Županijska uprava za ceste Virovitičko-podravske županije“. Ukupna vrijednost projekta s neprihvatljivim troškovima je 90.090.587,54 kn, dok je iznos ukupnih prihvatljivih troškova 77.238.120,20 kn od čega će 85%, odnosno 65.652.402,17 kn biti financirano bespovratnim sredstvima iz fondova Europske unije. Razdoblje provedbe projekta je od početka obavljanja aktivnosti, odnosno od 9. ožujka 2016.g. do 31. ožujka 2020.g.

Dužnosnica pojašnjava da se javne ustanove financiraju iz državnog proračuna te manjim dijelom iz vlastitih prihoda. Proračun Javne ustanove „Park prirode Papuk“ u ranijim godinama iznosio je oko 2,5 milijuna kuna što je dovoljno za osnovno funkcioniranje, plaće i neznatne materijalne troškove. Sama činjenica da godišnji proračun navedene javne ustanove iznosi 2,7% vrijednosti projekta predstavlja veliki rizik za normalno funkcioniranje ustanove s obzirom da bi i najmanja korekcija predstavljala rizik za normalnu isplatu plaća zaposlenicima, a isplata korekcija vrši se iz državnog proračuna. Javna ustanova „Park prirode Papuk“ nema stručni kvalificirani kadar za provođenje ovako zahtjevnog projekta što je bio osnovni razlog za imenovanje dužnosnice na funkciju predsjednice Upravnog vijeća navedene javne ustanove. Dužnosnica završno navodi da je iznos od 2.500,00 kn koji joj je isplaćen za obavljanje navedene funkcije vratila.

U privitku očitovanja dužnosnica je dostavila potvrdu o provedenom nalogu za plaćanje Zagrebačke banke d.d., uvidom u koji je utvrđeno da je dužnosnica dana 7. studenoga 2018.g. izvršila uplatu iznosa od 2.500,00 kn na račun Javne ustanove „Park prirode Papuk“.

 Uvidom u Registar dužnosnika kojeg vodi Povjerenstvo utvrđeno je da dužnosnica Sonja Čikotić obnaša dužnost zastupnice u Hrvatskom saboru od 31. ožujka 2018. g., a u razdoblju od 25. veljače 2016. g. do 24. studenog 2016. g. obnašala je dužnost zamjenice ministra regionalnog razvoja i fondova Europske unije. Člankom 3. stavkom 1. podstavcima 3 i 6. ZSSI-a propisano je da su zastupnici u Hrvatskom saboru te zamjenici ministra dužnosnici u smislu ZSSI-a, stoga je i Sonja Čikotić povodom obnašanja navedenih dužnosti obvezna postupati sukladno odredbama toga Zakona.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da iznimno dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 14. stavkom 3. i stavkom 4. ZSSI-a propisano je da popis pravnih osoba od posebnog državnog interesa utvrđuje Hrvatski sabor na prijedlog Vlade Republike Hrvatske, a popis pravnih osoba od posebnog interesa za jedinicu lokalne, odnosno područne (regionalne) samouprave utvrđuje predstavničko tijelo te jedinice.

Člankom 20. stavkom 3. ZSSI-a propisano je da obveze za koje za dužnosnika proizlaze iz članka 14. Zakona počinju danom stupanja na dužnost **i traju dvanaest mjeseci od prestanka obnašanja dužnosti.**

Povjerenstvo je uvidom u podatke sudskog registra Trgovačkog suda u Bjelovaru utvrdilo da je pod matičnim brojem subjekta: 010043937, OIB: 09100391705 upisana Javna ustanova „Park prirode Papuk“, čiji osnivač je Republika Hrvatska.

Uvidom u Odluku o popisu pravnih osoba od posebnog državnog interesa koju je donio Hrvatski sabor („Narodne novine“, br. 144/10., 16/14., 55/15., 105/15.) Povjerenstvo je utvrdilo da se Javna ustanova „Park prirode Papuk“ nalazi na navedenom popisu, odnosno da je utvrđena ustanovom od posebnog državnog interesa.

Na zahtjev Povjerenstva Ministarstvo zaštite okoliša i energetike dostavilo je dopise od 11. rujna i 2. listopada 2018.g. u kojima se navodi da je dužnosnica Sonja Čikotić obavljala dužnost predsjednice Upravnog vijeća Javne ustanove „Park prirode Papuk“ od 27. siječnja do 22. kolovoza 2017.g. te da je u navedenom razdoblju primila naknadu za 5 održanih sjednica u ukupnom iznosu od 2.500,00 kn, dok putnih i drugih opravdanih troškova nije bilo. U privitku očitovanja Ministarstvo je dostavilo Odluku o imenovanju predsjednice Upravnog vijeća Javne ustanove „Park prirode Papuk“ od 27. siječnja 2017.g. kojom je dužnosnica Sonja Čikotić imenovana na navedenu funkciju te Odluku o razrješenju predsjednice i članice Upravnog vijeća Javne ustanove „Park prirode Papuk“ od 22. kolovoza 2017.g. kojom je dužnosnica Sonja Čikotić razriješena iste funkcije. U privitku očitovanja također je dostavljena potvrda o isplaćenom primitku, dohotku, uplaćenom doprinosu, porezu na dohodak i prirezu u 2017.g. isplatitelja Javne ustanove „Park prirode Papuk“ iz koje proizlazi da je dužnosnici Sonji Čikotić dana 27. ožujka 2017.g. isplaćen iznos od 1.000,00 kn te dana 28. kolovoza 2017.g. iznos od 1.500,00 kn po osnovi članstva u Upravnom vijeću navedene ustanove.

Povjerenstvo pojašnjava da je iznimkom propisanom člankom 14. stavkom 2. ZSSI-a dužnosnicima dopušteno da budu članovi u najviše dva upravna vijeća ustanova koje su proglašene od posebnog državnog interesa ili od posebnog interesa za jedinicu lokalne, odnosno područne (regionalne) samouprave, ali bez prava na naknadu, osim prava na naknadu putnih i drugih opravdanih troškova. Člankom 20. stavkom 3. ZSSI-a propisano je da navedena odredba obvezuje dužnosnike kako za vrijeme trajanja mandata tako i u razdoblju od dvanaest mjeseci nakon prestanka mandata.

Dužnosnica Sonja Čikotić prestala je obnašati dužnost zamjenice ministra regionalnog razvoja i fondova Europske unije 24. studenoga 2016.g. te je u razdoblju od daljnjih dvanaest mjeseci, odnosno do 24. studenoga 2017.g. bila obvezna postupati u skladu s člankom 14. ZSSI-a.

S obzirom da je Javna ustanova „Park prirode Papuk“ Odlukom Hrvatskog sabora utvrđena kao ustanova od posebnog državnog interesa, sukladno članku 14. stavku 2. ZSSI-a dužnosnica Sonja Čikotić mogla je u razdoblju od dvanaest mjeseci nakon prestanka obnašanja dužnosti zamjenice ministra regionalnog razvoja i fondova Europske unije obavljati funkciju predsjednice Upravnog vijeća navedene ustanove, međutim za isto nije smjela primati naknadu.

Slijedom svega navedenoga, Povjerenstvo je utvrdilo da je dužnosnica Sonja Čikotić primanjem naknade, koja joj je isplaćena za članstvo u Upravnom vijeću Javne ustanove „Park prirode Papuk“ prije proteka razdoblja od dvanaest mjeseci od dana prestanka obnašanja dužnosti zamjenice ministra regionalnog razvoja i fondova Europske unije, i to dana 27. ožujka 2017.g. u iznosu od 1.000,00 kn te dana 28. kolovoza 2017.g. u iznosu od 1.500,00 kn, počinila povredu članka 14. stavka 2. ZSSI-a u vezi s člankom 20. stavkom 3. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je uzelo u obzir da je dužnosnica obnašala dužnost zamjenice ministra, odnosno visoku dužnost na državnoj razini koja podrazumijeva i veći stupanj odgovornosti.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna. Kao okolnost koja je utjecala na izricanje sankcije u visini Zakonom propisanog minimuma utjecala je visina primljene naknade u ukupnom iznosu od 2.500,00 kn te okolnost da je dužnosnica navedeni iznos vratila, kao i relativno kratko razdoblje povrede u trajanju od 7 mjeseci.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Sonja Čikotić, elektronička dostava

2. Objava na internetskoj stranici Povjerenstva

3. Pismohrana